送許當世職方通判泉州
作者：蘇頌
朝代：宋

paragraphs: 仕宦遠故鄉，古人之所譏。
懷祿去養親，千鍾且爲微。
當世倅州行，二美其庶幾。
符竹非不貴，誠與雅志違。
獨駕箳篁車，東南去如飛。
所懷戀晨昏，奚論官等威。
遥遥七閩山，喬木正芳菲。
駟馬過舊遊，道路增光輝。
榮觀慰親心，佩綬紆銀緋。
上堂拜慶日，喜氣生庭闈。
躬扶版輿去，徑入牙城扉。
潭潭公府盛，華顯猶布韋。
膳羞盈其前，酒紅魚蟹肥。
人生苟適意，富貴安所希。
况今邦伯賢，早辭尹王畿。
亦從北堂養，再擁雙輪歸。
君欣舊知己，復得相親依。
守相同鄉州，會遇時所稀。
純孝自感人，遠近聞風徽。
豈徒對交親，誇詫晝錦衣。